b'\n_START_ARTICLE_\nSammakot (Aristofanes)\n_START_SECTION_\nHistoria\n_START_PARAGRAPH_\nAristofaneen Sammakot valmistui vuonna 405 eaa. esitett\xc3\xa4v\xc3\xa4ksi Ateenan Dionysoksen teatterilla Lenaia-juhlilla tammi-helmikuun vaihteessa. Euripides oli kuollut vain vuotta aiemmin, 406 eaa. My\xc3\xb6s Sofokles, johon n\xc3\xa4ytelm\xc3\xa4ss\xc3\xa4 my\xc3\xb6s viitataan, kuoli hieman my\xc3\xb6hemmin samana vuonna. Komedia sai juhlien n\xc3\xa4ytelm\xc3\xa4kilpailussa ensimm\xc3\xa4isen palkinnon ja sik\xc3\xa4li poikkeuksellisen kunnian, ett\xc3\xa4 se esitettiin uudelleen heti saman vuoden Dionysia-juhlilla. Toiseksi tuli Frynikhoksen Muusat, joka kertoi Sofokleen ja Euripideen kilpailusta, ja kolmanneksi tuli komediakirjailija Platonin Kleofon, joka kertoi samannimisest\xc3\xa4 demagogista. Sammakot on viimeinen s\xc3\xa4ilynyt niin kutsutun vanhan komedian edustaja. Aristofaneen kaksi viimeist\xc3\xa4 teosta (Naishallitus ja Rikkaus) luokitellaan jo keskimm\xc3\xa4iseen komediaan.\n_START_SECTION_\nSis\xc3\xa4lt\xc3\xb6\n_START_PARAGRAPH_\nSammakot edustaa tyylilt\xc3\xa4\xc3\xa4n ja rakenteeltaan vanhaa attikalaista komediaa. N\xc3\xa4ytelm\xc3\xa4n pituus on 1\xc2\xa0533 runos\xc3\xa4ett\xc3\xa4.\n_START_SECTION_\nJuoni\n_START_PARAGRAPH_\nN\xc3\xa4ytelm\xc3\xa4 kertoo, kuinka jumala Dionysos, ep\xc3\xa4toivoisena Ateenan tragedioiden tilasta, matkustaa Haadeeseen eli manalaan tuodakseen Euripideen kuolleista. H\xc3\xa4n matkustaa yhdess\xc3\xa4 orjansa Ksanthiaan kanssa, joka on selv\xc3\xa4sti Dionysosta \xc3\xa4lykk\xc3\xa4\xc3\xa4mpi. N\xc3\xa4ytelm\xc3\xa4n alussa Ksanthias ja Dionysos v\xc3\xa4ittelev\xc3\xa4t siit\xc3\xa4, millaisella vitsill\xc3\xa4 Ksanthias voisi avata n\xc3\xa4ytelm\xc3\xa4n. Suuren osan n\xc3\xa4ytelm\xc3\xa4\xc3\xa4 Dionysos tekee toistuvasti pahoja virheit\xc3\xa4, mik\xc3\xa4 pakottaa Ksanthiaan keksim\xc3\xa4\xc3\xa4n keinoja is\xc3\xa4nt\xc3\xa4ns\xc3\xa4 pelastamiseksi, jotta t\xc3\xa4m\xc3\xa4 ei n\xc3\xa4ytt\xc3\xa4isi ep\xc3\xa4p\xc3\xa4tev\xc3\xa4lt\xc3\xa4 \xe2\x80\x94 mutta t\xc3\xa4m\xc3\xa4 mahdollistaa vain sen, ett\xc3\xa4 Dionysos voi jatkaa virheiden tekemist\xc3\xa4 ilman seurauksia._NEWLINE_P\xc3\xa4\xc3\xa4st\xc3\xa4kseen Haadeeseen Dionysos pyyt\xc3\xa4\xc3\xa4 neuvoa velipuoleltaan Herakleelta, joka oli ollut siell\xc3\xa4 jo aiemmin noutamassa helvetinkoira Kerberosta. Dionysos n\xc3\xa4ytt\xc3\xa4ytyy ovella pukeutuneena leijonantaljaan ja kantaen nuijaa. Herakles ei voi kuin nauraa n\xc3\xa4hdess\xc3\xa4\xc3\xa4n naismaisen Dionysoksen pukeutuneen sill\xc3\xa4 tavoin. Kysytt\xc3\xa4ess\xc3\xa4, mik\xc3\xa4 Haadeeseen johtavista teist\xc3\xa4 on lyhin, Herakles vastaa, ett\xc3\xa4 joko itsens\xc3\xa4 hirtt\xc3\xa4minen, myrkyn nauttiminen tai tornista hypp\xc3\xa4\xc3\xa4minen. Dionysos valitsee kuitenkin pidemm\xc3\xa4n tien Akheronin j\xc3\xa4rven ymp\xc3\xa4ri, tien, jonka my\xc3\xb6s Herakles oli kulkenut._NEWLINE_Kun Dionysos saapuu j\xc3\xa4rvelle, Kharon kuljettaa h\xc3\xa4net yli. Ksanthiasta ei p\xc3\xa4\xc3\xa4stet\xc3\xa4 kyytiin, koska h\xc3\xa4n on orja, joten h\xc3\xa4nen t\xc3\xa4ytyy k\xc3\xa4vell\xc3\xa4 j\xc3\xa4rven ymp\xc3\xa4ri. Dionysos puolestaan joutuu auttamaan soutamisessa. Soutaessaan h\xc3\xa4n alkaa kuulla sammakoiden kuoron laulua. Niiden laulu \xe2\x80\x93 brekekekeks koaks koaks \xe2\x80\x94 toistuu jatkuvasti, ja Dionysos ryhtyy \xc3\xa4rsyyntyneen\xc3\xa4 kilpalauluun n\xc3\xa4iden kanssa. Kun lautta saapuu rantaan, Dionysos tapaa Ksanthiaan, joka s\xc3\xa4ikyttelee t\xc3\xa4t\xc3\xa4 v\xc3\xa4itt\xc3\xa4m\xc3\xa4ll\xc3\xa4 n\xc3\xa4hneens\xc3\xa4 Empusa-hirvi\xc3\xb6n. Pian n\xc3\xa4ytt\xc3\xa4ytyy toinen kuoro, joka koostuu Dionysoksen mysteereihin osallistuvien hengist\xc3\xa4._NEWLINE_Seuraava tapaaminen on Aiakoksen kanssa, joka luulee Dionysosta Herakleeksi t\xc3\xa4m\xc3\xa4n asun vuoksi. Aiakos on edelleen vihainen siit\xc3\xa4, ett\xc3\xa4 Herakles oli vienyt Kerberoksen, ja uhkaa vapauttaa joukon hirvi\xc3\xb6it\xc3\xa4 kostoksi. Pel\xc3\xa4styneen\xc3\xa4 Dionysos vaihtaa vaatteita Ksanthiaan kanssa. Paikalle saapuu neito, joka ilahtuu n\xc3\xa4hdess\xc3\xa4\xc3\xa4n \xe2\x80\x9dHerakleen\xe2\x80\x9d. Neito kutsuu t\xc3\xa4m\xc3\xa4n juhlimaan neitsyttanssijattarien kanssa. Ksanthias suostuu mielihyvin. Dionysos haluaa \xc3\xa4kki\xc3\xa4 vaihtaa vaatteita uudelleen p\xc3\xa4\xc3\xa4st\xc3\xa4kseen juhliin. Herakleen asussa h\xc3\xa4n kohtaa kuitenkin lis\xc3\xa4\xc3\xa4 ihmisi\xc3\xa4, jotka ovat vihaisia h\xc3\xa4nelle, ja vaihtaa vaatteita Ksanthiaan kanssa kolmannen kerran._NEWLINE_Kun Aiakos palaa, \xe2\x80\x9dHerakles\xe2\x80\x9d (eli Ksanthias) kertoo t\xc3\xa4lle, ett\xc3\xa4 t\xc3\xa4m\xc3\xa4 voisi kiduttaa h\xc3\xa4nen \xe2\x80\x9dorjaansa\xe2\x80\x9d eli Dionysosta saadakseen selville totuuden siit\xc3\xa4, onko h\xc3\xa4n todellisuudessa varas. H\xc3\xa4n my\xc3\xb6s tarjoaa joukon brutaaleja keinoja kidutukseen. Kauhistunut Dionysos kertoo totuuden siit\xc3\xa4, ett\xc3\xa4 on jumala. Kun kummatkin ovat saaneet piiskasta, Dionysos vied\xc3\xa4\xc3\xa4n Aiakoksen is\xc3\xa4ntien, manalan valtiaan Plutonin ja valtiattaren Persefonen eteen, ja totuus vahvistetaan._NEWLINE_T\xc3\xa4m\xc3\xa4n j\xc3\xa4lkeen Dionysos l\xc3\xb6yt\xc3\xa4\xc3\xa4 Euripideen keskelt\xc3\xa4 kiistaa. Euripides, joka oli kuollut vasta \xc3\xa4skett\xc3\xa4in, on haastanut Aiskhyloksen "Parhaan tragediankirjoittajan" paikasta Plutonin p\xc3\xa4iv\xc3\xa4llisp\xc3\xb6yd\xc3\xa4ss\xc3\xa4. He j\xc3\xa4rjest\xc3\xa4v\xc3\xa4t kilpailun Dionysoksen toimiessa tuomarina. N\xc3\xa4ytelm\xc3\xa4kirjailijat siteeraavat vuorotellen katkelmia n\xc3\xa4ytelmist\xc3\xa4\xc3\xa4n ja tekev\xc3\xa4t pilkkaa toistensa teksteist\xc3\xa4. Euripides v\xc3\xa4itt\xc3\xa4\xc3\xa4, ett\xc3\xa4 henkil\xc3\xb6hahmot h\xc3\xa4nen n\xc3\xa4ytelmiss\xc3\xa4\xc3\xa4n ovat parempia, koska ne ovat l\xc3\xa4hemp\xc3\xa4n\xc3\xa4 todellisuutta ja loogisia. Aiskhylos puolestaan on sit\xc3\xa4 mielt\xc3\xa4, ett\xc3\xa4 h\xc3\xa4nen idealisoidut henkil\xc3\xb6hahmonsa ovat parempia, koska ne ovat sankarillisia ja mallina hyveelle. Aiskhylos my\xc3\xb6s pilkkaa Euripideen s\xc3\xa4keit\xc3\xa4 ennustettaviksi ja kaavamaisiksi, Euripides puolestaan Aiskhyloksen kuorolauluja monotonisiksi._NEWLINE_Dionysos, joka n\xc3\xa4ytelm\xc3\xa4n alkuosan toimi jatkuvan vitsailun kohteena, on nyt oikeudenmukaisen tuomarin roolissa ja osoittaa syv\xc3\xa4llist\xc3\xa4 tiet\xc3\xa4myst\xc3\xa4 kreikkalaisesta tragediasta. Kiistan ratkaisemiseksi paikalle tuodaan vaaka, ja kumpaakin k\xc3\xa4sket\xc3\xa4\xc3\xa4n kertomaan sille muutamia rivej\xc3\xa4 n\xc3\xa4ytelmist\xc3\xa4\xc3\xa4n. Se, jonka rivit ovat painavampia, saa vaa\'an kallistumaan puolelleen. Euripides antaa s\xc3\xa4keet, jotka mainitsevat muun muassa Argo-laivan, Suostuttelun ja rautanuijan, Aiskhyloksen s\xc3\xa4keet puolestaan sis\xc3\xa4lt\xc3\xa4v\xc3\xa4t Sperkheios-joen, Kuoleman ja kaksi nurin mennytt\xc3\xa4 hevosvaunua ja kuolleet vaununajajat. N\xc3\xa4in Aiskhylos voittaa kisan._NEWLINE_Dionysos ei kuitenkaan osaa valita, kumman tragediakirjailijan veisi takaisin maan p\xc3\xa4\xc3\xa4lle. Lopulta h\xc3\xa4n p\xc3\xa4\xc3\xa4tt\xc3\xa4\xc3\xa4 vied\xc3\xa4 sen, joka antaa paremman neuvon kaupungin pelastamiseksi. Euripides antaa hyvin muotoillun mutta merkityksett\xc3\xb6m\xc3\xa4n vastauksen, kun taas Aiskhylos antaa hy\xc3\xb6dyllisemm\xc3\xa4n neuvon. Niin Dionysos p\xc3\xa4\xc3\xa4tt\xc3\xa4\xc3\xa4 vied\xc3\xa4 h\xc3\xa4net takaisin Euripideen sijasta. Pluton antaa Aiskhyloksen palata ja kutsuu kaikki l\xc3\xa4ht\xc3\xb6maljan \xc3\xa4\xc3\xa4reen. Ennen l\xc3\xa4ht\xc3\xb6\xc3\xa4\xc3\xa4n Aiskhylos vaatii, ett\xc3\xa4 h\xc3\xa4nen poissa ollessaan Plutonin p\xc3\xb6yd\xc3\xa4ss\xc3\xa4 saa istua Sofokles, ei Euripides.\n_START_SECTION_\nTulkintoja\n_START_PARAGRAPH_\nN\xc3\xa4ytelm\xc3\xa4n p\xc3\xa4\xc3\xa4teemana on kritiikki Aristofaneen ajan tragediakirjallisuutta kohtaan. Sen sanomana voidaan n\xc3\xa4hd\xc3\xa4 se, ett\xc3\xa4 \xe2\x80\x9dvanhassa vara parempi\xe2\x80\x9d. Poliittisessa mieless\xc3\xa4 n\xc3\xa4ytelm\xc3\xa4 ei kuulu niihin Aristofaneen n\xc3\xa4ytelmiin, joissa on selke\xc3\xa4 rauhansanoma samaan aikaan k\xc3\xa4ynniss\xc3\xa4 olleen peloponnesolaissodan suhteen; sen sijaan Aristofanes ilmaisee n\xc3\xa4ytelm\xc3\xa4n lopussa Aiskhyloksen suulla, ett\xc3\xa4 Ateenan on taisteltava, ei antauduttava._NEWLINE_Euripides oli kuollut jo silloin, kun n\xc3\xa4ytelm\xc3\xa4n kirjoittaminen alkoi, joten h\xc3\xa4n on p\xc3\xa4\xc3\xa4henkil\xc3\xb6n\xc3\xa4 Haadeessa yhdess\xc3\xa4 jo paljon aiemmin kuolleen Aiskhyloksen kanssa. Sofokles, joka kuoli ilmeisesti vasta n\xc3\xa4ytelm\xc3\xa4n ollessa jo viimeistelyvaiheessa, ehti ilmeisesti saada maininnan n\xc3\xa4ytelm\xc3\xa4n loppuun kuolemansa j\xc3\xa4lkeen, mutta ei ehtinyt osaksi tragediakirjailijoiden v\xc3\xa4ittely\xc3\xa4, joka oli tuolloin jo kirjoitettu valmiiksi.\n_START_SECTION_\nSovituksia\n_START_PARAGRAPH_\nBroadway-musikaali The Frogs sovitettiin l\xc3\xb6yh\xc3\xa4sti Sammakoihin. Euripideen hahmo oli korvattu George Bernard Shawilla ja Aiskhylos William Shakespearella. Musikaali valmistui alun perin 1970-luvulla ja uusittiin vuonna 2004.'